UREDBA (EU) 2020/2226 EVROPSKEGA PARLAMENTA IN SVETA

z dne 23. decembra 2020

o nekaterih vidikih varnosti v letalstvu v zvezi s koncem prehodnega obdobja, določenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 100(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

po posvetovanju z Evropskim ekonomsko-socialnim odborom,

po posvetovanju z Odborom regij,

v skladu z rednim zakonodajnim postopkom (1),

ob upoštevanju naslednjega:

(1) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2) (v nadaljnjem besedilu: Sporazum o izstopu) je Unija sklenila s Sklepom Sveta (EU) 2020/135 (3) in je začel veljati 1. februarja 2020. Prehodno obdobje, določeno v členu 126 Sporazuma o izstopu (v nadaljnjem besedilu: prehodno obdobje), v katerem se za Združeno kraljestvo Velika Britanija in Severna Irska (v nadaljnjem besedilu: Združeno kraljestvo) in v njem še naprej uporablja pravo Unije v skladu s členom 127 Sporazuma o izstopu, se konča 31. decembra 2020.

(2) Glavni cilj Uredbe (EU) 2018/1139 Evropskega parlamenta in Sveta (4) je vzpostaviti in ohranjati visoko in enotno raven varnosti v letalstvu v Uniji. V ta namen je bil vzpostavljen sistem certifikatov za različne letalske dejavnosti, da se doseže zahtevana raven varnosti in omogoči potrebno preverjanje ter vzajemno priznavanje izdanih certifikatov.

(3) Na področju varnosti v letalstvu lahko mnogi deležniki z različnimi ukrepi obravnavajo posledice konca prehodnega obdobja za certifikate in odobritve brez sklenitve sporazuma o določitvi novega odnosa med Unijo in Združenim kraljestvom na področju varnosti v letalstvu. Navedeni ukrepi vključujejo prenos na organ za civilno letalstvo katere od držav članic in vlogo pred koncem prehodnega obdobja za certifikat, ki ga izda Agencija Evropske unije za varnost v letalstvu (v nadaljnjem besedilu: Agencija), z učinkom od dneva, ki sledi koncu prehodnega obdobja.

(4) Vendar je za nekatere certifikate treba sprejeti posebne ukrepe za obravnavo posledic konca prehodnega obdobja. To velja zlasti za certifikate projektov, ki jih je Agencija pred koncem prehodnega obdobja izdala projektivnim organizacijam z glavnim krajem poslovanja v Združenem kraljestvu ali ki so jih izdale takšne projektivne organizacije, ki jih je odobrila Agencija. Do navedenega datuma je Agencija v imenu Združenega kraljestva opravljala funkcije in naloge države projektiranja na podlagi Konvencije o mednarodnem civilnem letalstvu in prilog h Konvenciji, kakor je določeno v členu 77(1) Uredbe (EU) 2018/1139. Po koncu prehodnega obdobja bo navedene funkcije in naloge države projektiranja v zvezi z Združenim kraljestvom prevzel organ za civilno letalstvo Združenega kraljestva. Združeno kraljestvo je v odziv na to spremembo sprejelo zakonodajo, s katero se certifikati projektov, izdani pred prehodnim obdobjem, štejejo za izdane v skladu z zakoni Združenega kraljestva z učinkom od konca prehodnega obdobja.

(5) Na strani Unije so potrebni posebni ukrepi za zagotovitev, da so, kar zadeva zrakoplove, registrirane v Uniji, projekti, ki so jih zajemali taki certifikati projektov, po koncu prehodnega obdobja še naprej zajeti s certifikati projektov, ki jih ureja Uredba (EU) 2018/1139. Posebni ukrepi bi morali zadevnim operatorjem zrakoplovov omogočiti nadaljnjo uporabo zadevnih proizvodov. Zato je treba določiti, da se šteje, da so Agencija oziroma projektivne organizacije, ki jih je odobrila Agencija, izdale certifikate projektov, ki zajemajo navedene projekte, z učinkom od dneva, ki sledi koncu prehodnega obdobja. V Uredbi (EU) 2018/1139 in zadevnih aktih Komisije so predvideni takšni certifikati projektov, izdani na podlagi dejstva, da je zadevni zrakoplov registriran v državi članici, čeprav je država projektiranja tretja država.

(6) Treba je pojasniti, da za navedene certifikate projektov veljajo zadevna pravila iz Uredbe (EU) 2018/1139 ter zadevnih izvedbenih in delegiranih aktov, sprejetih na podlagi navedene uredbe ali Uredbe (ES) št. 216/2008 Evropskega parlamenta in Sveta (5), zlasti tista, ki se uporabljajo za certificiranje projektov in obvezne informacije o stalni plovnosti.

(7) Zaradi nujnosti, ki jo narekuje konec prehodnega obdobja, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.

(8) Ker cilja te uredbe, in sicer ohranjanja visoke in enotne ravni varnosti v letalstvu v Uniji, države članice ne morejo zadovoljivo doseči, temveč se zaradi njegovega obsega in učinka lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.

(9) Ta uredba bi morala nujno začeti veljati čim prej in bi se morala uporabljati od dne, ki sledi koncu prehodnega obdobja, razen če do navedenega datuma ne začne veljati ali se ne začne začasno uporabljati sporazum med Evropsko Unijo in Združenim kraljestvom, ki ureja zadeve na področju varnosti v civilnem letalstvu v zvezi s certifikati projektov, obravnavanimi v tej uredbi –

SPREJELA NASLEDNJO UREDBO:

Člen 1 Predmet urejanja in področje uporabe 1. Ta uredba določa posebne določbe v zvezi s koncem prehodnega obdobja za nekatere letalske varnostne certifikate, izdane na podlagi Uredbe (ES) št. 216/2008 ali (EU) 2018/1139 za fizične in pravne osebe, ki imajo glavni kraj poslovanja v Združenem kraljestvu. 2. Ta uredba se uporablja za certifikate projektov iz Priloge, ki so veljavni na dan pred datumom začetka uporabe te uredbe in jih je izdala Agencija fizičnim ali pravnim osebam, ki imajo glavni kraj poslovanja v Združenem kraljestvu, ali projektivna organizacija, ki ima glavni kraj poslovanja v Združenem kraljestvu. 3. Ta uredba se uporablja samo za zrakoplove, registrirane v Uniji.

Člen 2 Opredelitev pojmov V tej uredbi se uporabljajo ustrezne opredelitve pojmov iz Uredbe (EU) 2018/1139 ter iz delegiranih in izvedbenih aktov, sprejetih na podlagi navedene uredbe in Uredbe (ES) št. 216/2008.

Člen 3 Veljavnost certifikatov Za certifikate projektov iz člena 1(2) se šteje, da jih je z učinkom od datuma iz člena 5(2) izdala: 1. Agencija v zvezi s certifikati iz člena 1(2), ki jih je izdala Agencija; 2. organizacija, ki jo je odobrila Agencija, v zvezi s certifikati iz člena 1(2), ki jih je izdala projektivna organizacija, ki jo je odobrila Agencija.

Člen 4 Pravila in obveznosti v zvezi s certifikati, ki jih ureja člen 3 1. Za certifikate, ki jih ureja člen 3 te uredbe, veljajo pravila, ki se uporabljajo zanje v skladu z Uredbo (EU) 2018/1139 ter ustreznimi izvedbenimi in delegiranimi akti, sprejetimi na podlagi navedene uredbe ali Uredbe (ES) št. 216/2008, zlasti Uredbo Komisije (EU) št. 748/2012 (6). 2. Agencija ima v zvezi s subjekti, ki imajo glavni kraj poslovanja v tretji državi, pooblastila, določena v Uredbi (EU) 2018/1139 ter v ustreznih izvedbenih in delegiranih aktih, sprejetih na podlagi navedene uredbe in Uredbe (ES) št. 216/2008.

Člen 5 Začetek veljavnosti in uporaba 1. Ta uredba začne veljati dan po objavi v Uradnem listu Evropske unije. 2. Ta uredba se uporablja od dne, ki sledi dnevu, na katerega se pravo Unije preneha uporabljati za Združeno kraljestvo in v njem na podlagi členov 126 in 127 Sporazuma o izstopu. 3. Ta uredba se ne uporablja, če do datuma iz odstavka 2 tega člena začne veljati ali se, odvisno od primera, začasno uporablja sporazum med Unijo in Združenim kraljestvom, ki ureja zadeve na področju varnosti v civilnem letalstvu v zvezi s certifikati projektov iz člena 1(2) te uredbe.

Ta uredba je v celoti zavezujoča in se neposredno uporablja v vseh državah članicah. V Bruslju,23. decembra 2020 Za Evropski parlament Predsednik D. M. SASSOLI Za Svet Predsednik M. ROTH

(1) Stališče Evropskega parlamenta z dne 18. decembra 2020 (še ni objavljeno v Uradnem listu) in odločitev Sveta z dne 22. decembra 2020.

(2) UL L 29, 31.1.2020, str. 7.

(3) Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).

(4) Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1).

(5) Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (UL L 79, 19.3.2008, str. 1).

(6) Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (UL L 224, 21.8.2012, str. 1).